Pielikums
Grozījumi Teritorijas attīstības plānošanas likumā
Izdarīt Teritorijas attīstības plānošanas likumā (Latvijas Vēstnesis, 2011, 173., 202. nr.; 2012, 88. nr.; 2014, 41. nr.; 2021, 42. nr.; 2023, 93.A nr.; 2024, 230. nr.) šādus grozījumus:
1. Papildināt 7. pantu ar 12. punktu šādā redakcijā:
“12) pieņem lēmumu šā likuma 26.1 pantā noteiktajā gadījumā.”.
2. 9. pantā:
svītrot 4. punktā vārdus “ja tas nepieciešams šā likuma 26. un 27. pantā minēto darbību veikšanai”;
papildināt pantu ar 6. punktu šādā redakcijā:
“6) iesniedz Ministru kabinetam jautājumu par teritorijas plānojuma vai lokālplānojuma darbības apturēšanu pilnībā vai daļā šā likuma 26.1 un 27. pantā noteiktajā gadījumā.”.
3. Svītrot 25. panta ceturto daļu.
4. Svītrot 26. pantu.
5. Papildināt likumu ar 26.1 pantu šādā redakcijā:
“26.1 pants. Ministru kabineta lēmums par teritorijas plānojuma vai lokālplānojuma darbības apturēšanu
(1) Ja konstatēti vietējās pašvaldības teritorijas plānojuma vai lokālplānojuma izstrādes procedūras pārkāpumi vai neatbilstība normatīvo aktu prasībām, par teritorijas attīstības plānošanu atbildīgā ministrija iesniedz Ministru kabinetam jautājumu par teritorijas plānojuma vai lokālplānojuma darbības apturēšanu pilnībā vai daļā.
(2) Ministru kabinets izskata šā panta pirmajā daļā minēto jautājumu un pieņem lēmumu par teritorijas plānojuma vai lokālplānojuma darbības apturēšanu pilnībā vai daļā vai par atteikumu apturēt tā darbību.
(3) Ministru kabineta lēmums aptur teritorijas plānojuma vai lokālplānojuma darbību lēmumā norādītajā apjomā līdz dienai, kad stājas spēkā pašvaldības domes lēmums par saistošo noteikumu vai to daļas atcelšanu vai Satversmes tiesas spriedums.
(4) Ja Ministru kabinets pieņem lēmumu par atteikumu apturēt teritorijas plānojuma vai lokālplānojuma darbību, saistošie noteikumi, ar kuriem apstiprināts teritorijas plānojums vai lokālplānojums, ir piemērojami no dienas, kad stājas spēkā Ministru kabineta lēmums.”.
6. 27. pantā:
aizstāt panta nosaukumā vārdu “pārsūdzēšana” ar vārdiem “izvērtēšana pēc personas iesnieguma”;
aizstāt otrajā daļā vārdus “tiks izdots ministra rīkojums” ar vārdiem “Ministru kabinets pieņem lēmumu saskaņā ar šā likuma 26.1 pantu”;
aizstāt trešajā daļā vārdus “ministrs izdod rīkojumu apturēt saistošos noteikumus” ar vārdiem “par teritorijas attīstības plānošanu atbildīgā ministrija iesniedz Ministru kabinetam jautājumu saskaņā ar šā likuma 26.1 pantu”.
Likums stājas spēkā nākamajā dienā pēc tā izsludināšanas.

1) Kādēļ likumprojekts ir vajadzīgs?
Likumprojekts nepieciešams, lai pilnveidotu teritorijas attīstības plānošanas dokumentu izvērtēšanas un tiesiskuma nodrošināšanas mehānismu.
Pašlaik Teritorijas attīstības plānošanas likuma (turpmāk – TAPL) 26. un 27. pants paredz par teritorijas attīstības plānošanu atbildīgā ministra (turpmāk – ministrs) tiesības apturēt pašvaldības saistošos noteikumus, ar kuriem apstiprināts teritorijas plānojums vai lokālplānojums, vai šo saistošo noteikumu daļu, ja pēc to stāšanās spēkā tiek konstatēti izstrādes procedūras pārkāpumi vai neatbilstība normatīvo aktu prasībām.
Minētā kārtība paredz atsevišķu ministra lēmumu par jau spēkā esoša ārēja normatīvā akta darbības apturēšanu, tādējādi radot tiesisko nenoteiktību pašvaldībām, zemes īpašniekiem, attīstītājiem un citām personām, kuru tiesības un intereses ietekmē teritorijas plānošanas dokumenti. Vienlaikus šāda kārtība rada papildu administratīvo slogu, jo tiesiskuma jautājumi tiek risināti pēc teritorijas plānojuma vai lokālplānojuma apstiprināšanas, nevis institūciju sadarbības un izvērtēšanas procesā.
Likumprojekts paredz atteikties no ministra tiesībām apturēt pašvaldības teritorijas plānojuma vai lokālplānojuma darbību un noteikt, ka gadījumos, kad nepieciešams pieņemt lēmumu par teritorijas plānojuma vai lokālplānojuma darbību, jautājumu izskata Ministru kabinets. Lēmuma pieņemšanas nodošana Ministru kabinetam nodrošinās koleģiālu izvērtējumu jautājumos ar būtisku ietekmi uz teritorijas attīstību. Vienlaikus tiek saglabātas personu tiesības vērsties ar iesniegumu par teritorijas attīstību atbildīgajā ministrijā saskaņā ar TAPL 27. pantu un nosakot, ka pēc iesnieguma izvērtēšanas jautājumu par teritorijas plānojuma vai lokālplānojuma darbības apturēšanu pilnībā vai daļā izskata Ministru kabinets.
2) Kāda var būt likumprojekta ietekme uz sabiedrības un tautsaimniecības attīstību?
Likumprojekta ietekme uz sabiedrības un tautsaimniecības attīstību ir pozitīva, jo tas veicinās paredzamu un tiesiski stabilu teritorijas attīstības plānošanas procesu.
Tiek pilnveidota lēmumu pieņemšanas kārtība par teritorijas plānojuma un lokālplānojuma darbību, tādējādi mazinot risku, ka pēc plānošanas dokumentu apstiprināšanas tiek apturēta to darbība, radot nenoteiktību attīstības ieceru īstenošanai un investīciju piesaistei.
3) Kāda var būt likumprojekta ietekme uz valsts budžetu un pašvaldību budžetiem?
Likumprojekta īstenošana neradīs tiešus papildu izdevumus valsts vai pašvaldību budžetos. Likumprojekts paredz kompetences un lēmumu pieņemšanas kārtības maiņu teritorijas attīstības plānošanas jomā, nodrošinot jautājumu izskatīšanu Ministru kabineta līmenī esošo institucionālo resursu ietvaros.
Vienlaikus paredzams, ka skaidrāks un efektīvāks teritorijas plānojumu un lokālplānojumu izvērtēšanas mehānisms var mazināt nepieciešamību pēc ilgstošiem tiesību aizsardzības procesiem, tostarp Satversmes tiesā, kuru nodrošināšana prasa papildu administratīvos un finanšu resursus gan valstij, gan pašvaldībām.
4) Kāda var būt likumprojekta ietekme uz spēkā esošo tiesību normu sistēmu?
Likumprojekts pilnveido TAPL noteikto teritorijas plānojumu un lokālplānojumu tiesiskuma izvērtēšanas kārtību.
Ar likumprojektu:
1) tiek precizēta Ministru kabineta un par teritorijas attīstības plānošanu atbildīgās ministrijas kompetence;
2) tiek izslēgtas ministra pilnvaras ar rīkojumu apturēt par pašvaldības teritorijas plānojuma vai lokālplānojuma darbību;
3) tiek noteikta Ministru kabineta lēmuma pieņemšanas kārtība gadījumos, kad nepieciešams lemt par teritorijas plānojuma vai lokālplānojuma darbības apturēšanu.
Likumprojekta īstenošanai būs nepieciešami grozījumi Ministru kabineta 2014. gada 14. oktobra noteikumos Nr. 628 “Noteikumi par pašvaldību teritorijas attīstības plānošanas dokumentiem”, precizējot teritorijas plānojumu un lokālplānojumu izstrādes un izvērtēšanas procesu.
5) Kādām Latvijas starptautiskajām saistībām atbilst likumprojekts?
Likumprojekts nav tieši saistīts ar starptautiskajām saistībām.
6) Kādas konsultācijas notikušas, sagatavojot likumprojektu?
Likumprojekts sagatavots, konsultējoties ar iesaistītajām institūcijām teritorijas attīstības plānošanas jomā.
Jautājums par TAPL 26. un 27. pantā noteiktā regulējuma pilnveidošanu tika skatīts Saeimas Valsts pārvaldes un pašvaldības komisijas darba grupā. Darba grupas ietvaros tika apspriesti dažādi risinājumi teritorijas plānojumu un lokālplānojumu tiesiskuma izvērtēšanas mehānisma pilnveidošanai. 
7) Kā tiks nodrošināta likumprojekta izpilde?
Likumprojekta izpilde tiks nodrošināta, piemērojot noteikto Ministru kabineta lēmumu pieņemšanas kārtību gadījumos, kad tiek konstatēti teritorijas plānojuma vai lokālplānojuma izstrādes procedūras pārkāpumi vai neatbilstība normatīvo aktu prasībām.
Par teritorijas attīstības plānošanu atbildīgā ministrija izvērtēs nepieciešamību iesniegt Ministru kabinetam jautājumu par teritorijas plānojuma vai lokālplānojuma darbības apturēšanu, savukārt Ministru kabinets pieņems lēmumu par darbības apturēšanu pilnībā vai daļā vai par atteikumu to apturēt.
Likumprojekts nodrošinās vienotu un pārskatāmu lēmumu pieņemšanas mehānismu, mazinot administratīvo slogu un veicinot tiesisko noteiktību teritorijas attīstības plānošanas procesā.

